รัฐบาลไทย-ข่าวทำเนียบรัฐบาล-ข่าวดี !! รับสมัครคนไทย ทำงานบนเรือสำราญ จำนวน 2,602 อัตรา เงินเดือนสูงสุด กว่า 1.2 แสนบาท
วันพฤหัสบดีที่ 17 สิงหาคม 2566
17/08/2566
ข่าวดี !! รับสมัครคนไทย ทํางานบนเรือสําราญ จํานวน 2,602 อัตรา เงินเดือนสูงสุด กว่า 1.2 แสนบาท
ข่าวดีของผู้รักงานบริการ เรือสําราญต่างประเทศ 3 บริษัทจัดหางาน เปิดรับพนักงานหลากหลายตําแหน่ง รวมทั้งสิ้น 2,602 อัตรา
นายสุชาติ ชมกลิ่น รัฐมนตรีว่าการกระทรวงแรงงาน เปิดเผยว่า กระทรวงแรงงาน ได้รับเรื่องการขอโฆษณาการจัดหางานจากบริษัทจัดหางานที่ประกอบธุรกิจเรือสําราญ จํานวน 3 บริษัท ประกอบด้วย บริษัทจัดหางาน ญาณดา จํากัด บริษัทจัดหางาน เอเซียน แมนพาวเวอร์ จํากัด และบริษัทจัดหางาน บีเอสซี แมแนจเม้นท์ จํากัด เพื่อเตรียมรับสมัครคนหางานจากประเทศไทยไปทํางานเป็นคนประจําเรือบนเรือต่างประเทศ จํานวน 2,602 อัตรา รายได้ระหว่าง 8,733 - 122,419 บาทต่อเดือน อาทิ ตําแหน่งนายเรือ หัวหน้าพ่อครัว พนักงานต้อนรับ พนักงานเสิร์ฟ พนักงานทําความสะอาด บริกร และนักเรียนฝึก เป็นต้น โดยทั้ง 3 บริษัท ได้ขออนุญาตจัดหางานให้คนหางานเพื่อไปทํางานเป็นคนประจําเรือพร้อมยื่นเอกสารหลักฐานประกอบการแจ้งข้อความโฆษณาเพื่อเตรียมรับสมัครคนไทยไปทํางานเป็นคนประจําเรือบนเรือต่างประเทศ ต่อกรมการจัดหางานครบถ้วนแล้ว กระทรวงแรงงานจึงแจ้งผู้มีประสบการณ์ด้านการให้บริการ และมีทักษะภาษาอังกฤษ ที่กําลังมองหางานหรือต้องการเปลี่ยนงานทราบเพื่อเป็นทางเลือกในการประกอบอาชีพ โดยผู้ที่สนใจสามารถศึกษารายละเอียดการรับสมัครได้ที่บริษัทจัดหางานแต่ละแห่งได้โดยตรง และติดตามการรับสมัครงานเพื่อไปทํางานเป็นคนประจําเรือได้ที่บริษัทจัดหางานที่ได้รับอนุญาตจากกรมการจัดหางาน ซึ่งปัจจุบันมีทั้งสิ้น 8 บริษัท ได้แก่ บริษัทจัดหางาน ทีเอสทีซี ไทย จํากัด บริษัทจัดหางาน บีเอสซี แมเนจเม้นท์ จํากัด บริษัทจัดหางาน แปซิฟิค ซีทราน ไลน์ส จํากัด บริษัทจัดหางาน บาเฮีย(ประเทศไทย) จํากัด บริษัทจัดหางาน ทรู (ไทยแลนด์) จํากัด บริษัทจัดหางาน ญาณดา จํากัด บริษัทจัดหางาน เอเชียน แมนพาวเวอร์ จํากัด และบริษัทจัดหางาน เอ็มอาร์ที มารีน จํากัด
“กระทรวงแรงงาน สนับสนุนการจัดส่งแรงงานไทยไปทํางานต่างประเทศมาโดยตลอด เพราะเป็นอีกหนึ่งทางเลือกที่ช่วยให้แรงงานไทยมีงาน มีรายได้ มีคุณภาพชีวิตที่ดี ซึ่งการไปทํางานบนเรือสําราญแม้เป็นการทํางานระยะสั้น แต่ช่วยต่อยอดประสบการณ์ด้านงานบริการ งานโรงแรม พัฒนาทักษะด้านภาษา และนํารายได้จากต่างประเทศเข้าสู่ระบบเศรษฐกิจประเทศไทย” รัฐมนตรีว่าการกระทรวงแรงงาน กล่าว
ด้านนายไพโรจน์ โชติกเสถียร อธิบดีกรมการจัดหางาน กล่าวว่า สําหรับผู้ที่ต้องการสมัครไปทํางานเป็นคนประจําเรือบนเรือสําราญต่างประเทศ ต้องมีประสบการณ์ตามตําแหน่งที่สมัคร อย่างน้อย 6 – 12 เดือน และสามารถสื่อสารภาษาอังกฤษได้ โดยนายจ้างจะรับผิดชอบ ค่าเดินทาง ที่พัก และอาหารตลอดระยะเวลาการทํางาน มีระยะเวลาการทํางานบนเรือ ครั้งละ 6 - 9 เดือน รายได้ระหว่าง 8,733 - 122,419 บาทต่อเดือน ตามอัตราค่าจ้างแต่ละตําแหน่ง ไม่รวมค่าตอบแทนพิเศษ โดยแต่ละบริษัทมีตําแหน่งที่น่าสนใจดังนี้
1.บริษัทจัดหางาน ญาณดา จํากัด รับสมัคร 54 ตําแหน่ง จํานวน 1,027 อัตรา เงินเดือนระหว่าง 20,475 - 109,661 บาทต่อเดือน อาทิ หัวหน้าพ่อครัว พนักงานประจําบาร์ขายเหล้า พนักงานเสิร์ฟ พนักงานต้อนรับ แม่บ้าน เป็นต้น
2.บริษัทจัดหางาน เอเซียน แมนพาวเวอร์ จํากัด รับสมัคร 37 ตําแหน่ง จํานวน 1,485 อัตรา เงินเดือนระหว่าง 19,618 - 87,176 บาทต่อเดือน อาทิ ช่างเทคนิคไฟฟ้า หัวหน้าคนครัว บริกร พนักงานบริการเครื่องดื่ม พนักงานดูแลห้องพัก พนักงานดูแลห้องอาหารบุฟเฟ่ต์ เป็นต้น
3.บริษัทจัดหางาน บีเอสซี แมแนจเม้นท์ จํากัด รับสมัคร 18 ตําแหน่ง จํานวน 90 อัตรา เงินเดือนระหว่าง 8,733 - 122,419 บาทต่อเดือน อาทิ นายเรือ ต้นกล นายท้าย กลาสี นักเรียนฝึก เป็นต้น
ทั้งนี้ ผู้ที่สนใจสามารถติดต่อสอบถามหรือดูรายละเอียดตําแหน่งว่างอื่นๆของแต่ละบริษัท ได้ดังนี้ บริษัทจัดหางาน ญาณดา จํากัด Facebook Fan page : CTI Group Bangkok บริษัทจัดหางาน เอเซียน แมนพาวเวอร์ จํากัด Facebook Fan page : Aman Thailand และบริษัทจัดหางาน บีเอสซี แมแนจเม้นท์ จํากัด LINE ID : @bscbangkokcrew